Redenaars presteer puik | Netwerk24
Redenaars presteer puik
Milandri Esterhuizen Foto’s: Verskaf
Twee leerlinge aan die Laerskool Kroonheuwel in Kroonstad het uitstekend gevaar in die eindronde van die Afrikaanse Taal-en-Kultuurvereniging (ATKV) se landswye redenaarskompetisie.
Milandri Esterhuizen (8) en David Doubell (12) het deelgeneem aan die eindronde wat Donderdag 25 Julie by die ATKV-Goudini-spa naby Worcester in die Wes-Kaap aangebied is.
Sprekers van al die provinsies en Namibië het hier hul tonge laat klap.
Milandri se toespraak, “Die lieg-rat voor kinders se oë draai topspoed,” is aangewys as redenaar in gr. 1 tot gr- 3 met die beste taalgebruik. Sy is boonop die tweede agtereenvolgende jaar as die beste redenaar in haar afdeling in die nasionale kompetisie aangewys. Haar ma, Andrea Esterhuizen, het die wentoespraak geskryf en haar afrigter, Amanda de Wet, het insette gelewer en gehelp met die voorbereiding.
David se toespraak, “Avontuur se passies is ’n wendans”, is deur sy ma, Isolde Doubell, geskryf.
David het ook in sy afdeling ’n onvoorbereide toespraak gelewer. “Albei leerlinge het hulle uiters goed van hul taak gekwyt,” sê Johan Loubser, die skoolhoof.